<classify> WAFANYABIASHARA wakubwa na wadogo wakiwemo wanachama cha Wachimbaji Madini Mikoa ya Dar es Salaam na Pwani DACOREMA, wachimbahi wa madini maarufu kwa jina la Wana Apollo na kwingine nchini wameandamana kumshukuru Rais John Magufuli kwa kuondoa utitiri wa kodi katika madini nchini.Maandamano hayo kitaifa yalifanyika wilayani Kahama mkoani Shinyanga na kwingineko nchini jana.Mkuu wa Mkoa wa Manyara, Alexander Mnyeti amewataka wachimbaji hao wadogo na wakubwa wilayani Simanjiro kutoa taarifa sahihi za utoroshwaji wa madini nje ya nchi kwa baadhi yao ambao sio waaminifu kwa serikali ili hatua stahiki zichukuliwe dhidi yao.Akipokea maandamano hayo ya wafanyabiashara wakubwa na wadogo ya kumpongeza Rais Magufuli jana mjini Mirerani wilayani Simanjiro, Mnyeti alisema ni uamuzi wa kupongezwa, huku akiwataka kumsaidia rais katika kuiongoza nchi.Mnyeti alisema kuandamana ni jambo jema sana na kuonesha kumkubali Rais Magufuli na aliwataka wachimbaji kuonesha mfano zaidi katika kulipa kodi.Mjumbe wa Kamati ya Utendaji wa Chama cha Wafanyabiashara Wakubwa wa Kuuza na Kununua Madini TAMIDA, Hussein Gonga amesema uamuzi aliochukua Rais Magufuli wa kuwasaidia wafanyabiashara wa madini kuondoa kodi ni uamuzi ambao hataujutia kamwe. Gonga alisema uamuzi huo unapaswa kupongezwa na kila mfanyabiashara wa madini kote nchini na kumwombea afya njema Rais Magufuli na Makamu wake, Samia Suluhu Hassan.Alisema Rais Magufuli amesikiliza kilio cha wafanyabiashara wa madini nchini na hoja zote na malalamiko yao yamesikilizwa ndani ya muda mfupi, akisema huyu ni Rais wa wanyonge ambaye anastahili kupongezwa sana kwa kuongoza wananchi na kutatua kero zao kwa wakati muafaka.Rais Magufuli na Makamu wake wapate afya njema na waliongoze Taifa hili kwa kuwa na afya njema na utulivu wa hali ya juu, alisema Gonga Mwenyekiti wa Chama cha Wachimbaji wa Madini Mkoa wa Manyara MAREMA, Justin Nyari amesema Rais Magufuli anastahili pongezi za dhati kwa kutoa maamuzi katika muda mfupi. Nyari alisema uamuzi huo ni wa historia kubwa kwa nchi kwani hakuna rais aliyewahi kufanya uamuzi katika muda mfupi kama Rais Magufuli na kuonesha wazi kuwa kweli kiongozi huo ni kiongozi wa wanyonge.Aliwataka wachimbaji, wamiliki wa migodi na wauzaji mkoani Manyara kumuunga mkono rais ikiwa ni pamoja na kulipa kodi inayostahili kwa uzalishaji unaonekana na sio kufanya biashara kiujanja ujanja.Mbunge wa Jimbo la Simanjiro, James Ole Millya alisema wafanyabiashara wa madini wana deni kubwa kwa Rais Magufuli kwa uamuzi alioufanya wa kuondoa utitiri wa kodi.Millya alisema ndani ya muda mfupi, malalamiko ya wana tanzanite yametatuliwa na rais na kero hizo zilikuwa zikiwasumbua wafanyabiashara hao hivyo wanapaswa kulipa deni hilo ikiwamo kulipa kodi inayostahili.Alisema uthubutu alioufanya Rais Magufuli unastahili kupongezwa na kila mfanyabiashara wa madini kote nchini na aliwataka wafanyabiashara hao kutokumwangusha kwa kuamuzi alioufanya. Tuna deni kwa rais kwa kutoa utitiri wa kodi na sisi sasa tunapaswa kumlipa deni hilo na sio vinginevyo, alisema.Mkurugenzi wa Kampuni ya TanzaniteOne, Faisal Juma alisema Rais Magufuli ni rais asiyekuwa na mfano na anapaswa kupongezwa kwa kila jambo na kumtakia afya njema ili aiongoze nchi ili ainue uchumi wa nchi. Juma aliwataka wachimbaji wa tanzanite kufanya biashara halali na kuacha kufanya biashara kwa mazoea kwani haitawasaidia kwa sasa.Mwenyekiti wa Chama Cha Mapinduzi CCM Wilaya ya Simanjiro, Omary Awadhi alimshukuru mkuu wa mkoa Mnyeti kwa kukubali kupokea maandamano ya wachimbaji wa tanzanite, na kumpongeza kwa hilo.Akigeukia biashara ya tanzanite, Mnyeti alisema Mji wa Mererani ni mji unaosifika kwa kuwa na madini ya tanzanite duniani, lakini kwa sasa sifa hiyo inataka kugeuka na kuwa na sifa ya kuwa na umbea na uongo duniani kitu ambacho ni hatari na serikali kushindwa kufanya kazi yake vizuri.  <topic>: kitaifa 